1. ------IND- 2018 0169 F-- HR- ------ 20180420 --- --- PROJET

|  |  |  |
| --- | --- | --- |
| FRANCUSKA REPUBLIKA | | |
|  |  |  |
| Ministarstvo gospodarstva i financija | | |
|  |  |  |
|  |  |  |

Uredba br. od o utvrđivanju namjene uređajâ za signalizaciju bespilotnih letjelica i uvjeta za izuzeće predviđenih člankom L. 34-9-2 Zakonika o poštanskim uslugama i elektroničkim komunikacijama

oznaka NOR: […]

*Zainteresirane strane: operateri koji daljinski upravljaju bespilotnim letjelicama mase veće od regulatorno utvrđene granične vrijednosti, graditelji bespilotnih letjelica*

*Predmet: ovim tekstom utvrđuje se namjena uređajâ za elektroničku i svjetlosnu signalizaciju kojima moraju biti opremljene bespilotne letjelice mase veće od regulatorno utvrđene granične vrijednosti, kao i uvjeti za izuzeće od tih obveza i povezane sankcije.*

*Stupanje na snagu: Tekst stupa na snagu na dan nakon dana njegove objave, osim odredaba članka R. 20-25-1 i članka R. 20-25-2 Zakonika o poštanskim uslugama i elektroničkim komunikacijama, koje stupaju na snagu 1. siječnja 2019.*

*Sažetak: U skladu s člankom L. 34-9-2 Zakonika o poštanskim uslugama i elektroničkim komunikacijama, kako je izmijenjen Zakonom br. 2016-1428 od 24. listopada 2016. o jačanju sigurnosti uporabe civilnih dronova, bespilotne letjelice, osim državnih letjelica, mase veće od regulatorno utvrđene granične vrijednosti, moraju biti opremljene uređajem za elektroničku ili digitalnu signalizaciju i uređajem za svjetlosnu signalizaciju. Ovom Uredbom utvrđene su namjene tih uređaja, kao i uvjeti za izuzeće od tih obaveza.*

*Upućivanja: Uredba je donesena na temelju članka 4. stavka I. Zakona br. 2016-1428 od 24. listopada 2016. o jačanju sigurnosti uporabe civilnih dronova. Članci Zakonika o poštanskim uslugama i elektroničkim komunikacijama izmijenjeni Uredbom dostupni su, u inačici izdanoj u skladu s izmjenom, na mrežnoj stranici Légifrance (http://www.legifrance.gouv.fr).*

Predsjednik Vlade,

na temelju izvješća ministra gospodarstva i financija,

uzimajući u obzir Direktivu (EU) 2015/1535 Europskog parlamenta i Vijeća od 9. rujna 2015. o utvrđivanju postupka pružanja informacija u području tehničkih propisa i pravila o uslugama informacijskog društva (kodificirani tekst) te posebno notifikaciju br. godina/XXX/F,

uzimajući obzir Zakonik o civilnom zrakoplovstvu, osobito njegov članak D. 510-3,

uzimajući u obzir Zakonik o poštanskim uslugama i elektroničkim komunikacijama, osobito njegov članak L. 34-9-2,

uzimajući u obzir Zakonik o unutarnjoj sigurnosti, osobito glavu V. sveska VIII.,

uzimajući u obzir Zakonik o prometu, osobito njegove članke L. 6100-1 i L. 6111-1,

uzimajući u obzir mišljenje Regulatornog tijela za elektroničke komunikacije i poštanske usluge od XXX,

nakon saslušanja Državnog vijeća (odjel ...),

donosi:

Poglavlje I.: Odredbe o namjeni uređajâ za signalizaciju

Članak 1.

Pododjeljak 6. odjeljka 5. poglavlja II. glave I. sveska II. regulatornog dijela (uredbe Državnog vijeća) Zakonika o poštanskim uslugama i elektroničkoj komunikaciji dopunjen je člankom R. 20-24-2, koji glasi kako slijedi:

„*Čl. R. 20-24-2.-* I. Svrha uređaja za elektroničku ili digitalnu signalizaciju iz prvog stavka članka L. 34-9-2 jest omogućiti službama koje doprinose sigurnosti, nacionalnoj obrani, spašavanju i carinskim uslugama da identificiraju i utvrde lokaciju, tijekom leta, bespilotnih letjelica čija masa premašuje graničnu vrijednost utvrđenu Uredbom.

U tu svrhu uređaj elektroničkim putem prenosi sljedeće podatke:

1. identifikacijski broj uređaja za elektroničku ili digitalnu signalizaciju;

2. koordinate zemljopisnog položaja letjelice i njezinu visinu;

3. sat i datum tog zemljopisnog položaja;

4. koordinate zemljopisnog položaja s kojeg je letjelica poletjela;

5. rutu i brzinu letjelice.

Ako je to primjenjivo i u mjeri u kojoj su oni potrebni, osobe ovlaštene u tu svrhu mogu upotrebljavati ove podatke za potrebe sudskih ili administrativnih istraga ili u obavještajne svrhe i za potrebe statistike.

II. Svrha uređaja za svjetlosnu signalizaciju iz prvog stavka članka L. 34-9-2 jest omogućiti službama koje doprinose sigurnosti, nacionalnoj obrani, spašavanju i carinskim uslugama da lakše pronađu, tijekom leta, bespilotne letjelice čija masa premašuje graničnu vrijednost utvrđenu Uredbom i da ih razlikuju od ostalih letjelica.

III. Tehničke značajke uređaja za elektroničku ili digitalnu signalizaciju i format podataka koji se prenose te tehničke značajke uređaja za svjetlosnu signalizaciju utvrđuju se odlukom ministra unutarnjih poslova, ministra prometa i ministra za elektroničke komunikacije. ”

**Poglavlje II.: Odredbe o uvjetima izuzeća od obveze signalizacije**

**Članak 2.**

Pododjeljak 6. odjeljka 5. poglavlja II. glave I. sveska II. regulatornog dijela (uredbe Državnog vijeća) Zakonika o poštanskim uslugama i elektroničkoj komunikaciji dopunjen je člankom R. 20-24-3, koji glasi kako slijedi:

„*Čl. R. 20-24-3.-* I. Od obveze opremanja uređajima za elektroničku ili digitalnu signalizaciju izuzete su bespilotne letjelice:

1. koje se upotrebljavaju u rekreativne svrhe, uključujući za potrebe natjecanja, kojima na daljinu upravlja osoba koja je član udruge koja pripada savezu za zrakoplovno modelarstvo priznate na nacionalnoj razini iz članka D. 510-3 Zakonika o civilnom zrakoplovstvu ili saveza u kojemu je okupljeno nekoliko sportova koji je odobrio ministar sporta i koji nudi praksu zrakoplovnog modelarstva na mjestu odvijanja aktivnosti objavljenom sredstvima zrakoplovnog informiranja, koje je uredno utvrđeno kao mjesto na kojem nastaje pravo na ovo izuzeće;

2. kada se upotrebljavaju na zatvorenom, u zatvorenim i natkrivenim prostorima;

3. kada potpadaju u kategoriju letjelica iz drugog stavka članka L. 6100-1 Zakonika o prometu, ne dovodeći u pitanje odredbe koje se primjenjuju na vojne letjelice i na letjelice u vlasništvu države, i koje se upotrebljavaju u okviru carinskih usluga, usluga javne sigurnosti i civilne sigurnosti;

4. kada ne potpadaju u kategoriju letjelica iz drugog stavka članka L. 6100-1 Zakonika o prometu, već se upotrebljavaju u okviru carinskih i policijskih poslova te poslova civilne sigurnosti ili u okviru primjene tehnike navedene u glavi V. sveska VIII. Zakonika o unutarnjoj sigurnosti.”

„II. Od obveze opremanja uređajima za svjetlosnu signalizaciju izuzete su bespilotne letjelice koje su u pogonu:

1. koje se upotrebljavaju u rekreativne svrhe, uključujući za potrebe natjecanja, kojima na daljinu upravlja osoba koja je član udruge koja pripada savezu za zrakoplovno modelarstvo priznate na nacionalnoj razini iz članka D. 510-3 Zakonika o civilnom zrakoplovstvu ili saveza u kojemu je okupljeno nekoliko sportova koji je odobrio ministar sporta i koji nudi praksu zrakoplovnog modelarstva na mjestu odvijanja aktivnosti objavljenom sredstvima zrakoplovnog informiranja, koje je uredno utvrđeno kao mjesto na kojem nastaje pravo na ovo izuzeće;

2. kada se upotrebljavaju na zatvorenom, u zatvorenim i natkrivenim prostorima;

3. kada obavljaju eksperimentalne letove u svrhu ispitivanja ili kontrole u uvjetima koje je odredio ministar zadužen za civilno zrakoplovstvo;

4. kada potpadaju u kategoriju letjelica iz drugog stavka članka L. 6100-1 Zakonika o prometu, ne dovodeći u pitanje odredbe koje se primjenjuju na vojne letjelice i na letjelice u vlasništvu države, i koje se upotrebljavaju u okviru carinskih usluga, usluga javne sigurnosti i civilne sigurnosti;

5. kada ne potpadaju u kategoriju letjelica iz drugog stavka članka L. 6100-1 Zakonika o prometu, već se upotrebljavaju u okviru carinskih i policijskih poslova te poslova civilne sigurnosti ili u okviru primjene tehnike navedene u glavi V. sveska VIII. Zakonika o unutarnjoj sigurnosti.”

**Poglavlje III.: Sankcije**

**Članak 4.**

U pododjeljku 7. odjeljka 5. poglavlja II. glave I. sveska II. regulatornog dijela (uredbe Državnog vijeća) Zakonika o poštanskim uslugama i elektroničkoj komunikaciji dodaju se članak R. 20-25-1 i članak R. 20-25-2, koji glase kako slijedi:

„*Čl. R. 20-25-1.* Novčanom kaznom predviđenom za prekršaje četvrtog razreda kažnjava se:

1. činjenica da je vlasnik bespilotne letjelice pustio u promet letjelicu koja nije opremljena uređajem za elektroničku ili digitalnu signalizaciju iz prvog stavka članka L. 34-9-2 i stavka I. članka R. 20-24-2 ili koja nije opremljena uređajem za elektroničku ili digitalnu signalizaciju kada je u pogonu;

2. činjenica da je vlasnik bespilotne letjelice pustio u promet letjelicu koja nije opremljena uređajem za svjetlosnu signalizaciju iz prvog stavka članka L. 34-9-2 i stavka II. članka R. 20-24-2 ili koja nije opremljena uređajem za svjetlosnu signalizaciju kada je u pogonu. ”

„*Čl. R. 20-25-2.* Novčanom kaznom predviđenom za prekršaje petog razreda kažnjava se:

Namjerno pokretanje elektroničke ili digitalne signalizacije, kako je navedeno u prvom stavku članka L. 34-9-2, koja ne odgovara stvarnom letu, koji je u tijeku u trenutku pokretanja signalizacije i koja dolazi od bespilotne letjelice registrirane u bazi navedenoj u članku XXX Zakonika o prometu. ”

**Članak 5.**

U stavku 12. članka R.48-1 Zakonika o kaznenom postupku nakon riječi „Zakonika o civilnom zrakoplovstvu” umeću se riječi „i članci R. 20-25-1 i R. 20-25-2 Zakonika o poštanskim uslugama i elektroničkoj komunikaciji. ”

**Poglavlje IV.: Završne odredbe**

**Članak 6.**

Odredbe ove Uredbe primjenjuju se u Francuskoj Polineziji, otocima Wallis i Futuna te na Francuskim južnim i antarktičkim područjima.

**Članak 7.**

Tekst stupa na snagu na dan nakon dana njegove objave, osim odredaba članka R. 20-25-1 i članka R. 20-25-2 Zakonika o poštanskim uslugama i elektroničkim komunikacijama, koje stupaju na snagu 1. siječnja 2019.

Članak 8.

Za provedbu ove Uredbe, koja će biti objavljena u *Službenom listu Francuske Republike*, zaduženi su, svaki u svojem resoru, državni ministar, ministar unutarnjih poslova, državni ministar, ministar ekološke i solidarne tranzicije, čuvarica pečata, ministrica pravosuđa, ministar gospodarstva i financija, ministrica prekomorskih teritorija i ministrica pomoćnica državnog ministra, ministra ekološke i solidarne tranzicije, nadležna za promet.

Sastavljeno dana

Za predsjednika vlade:

Državni ministar, ministar unutarnjih poslova,

Gérard COLLOMB

Državni ministar, ministar ekološke i solidarne tranzicije,

Nicolas HULOT

Čuvarica državnog pečata, ministrica pravosuđa

Nicole BELLOUBET

Ministar gospodarstva i financija,

Bruno LEMAIRE

Ministrica prekomorskih teritorija,

Annick GIRARDIN

Ministrica pomoćnica državnog ministra, ministra ekološke i solidarne tranzicije, nadležna za promet

Elisabeth BORNE